Document ID: 32011R0394

ΚΑΝΟΝΙΣΜΌΣ (ΕΕ) αριθ. 394/2011 ΤΗΣ ΕΠΙΤΡΟΠΉΣ
της 20ής Απριλίου 2011
για την τροποποίηση του κανονισμού (ΕΚ) αριθ. 748/2009 σχετικά με τον κατάλογο των φορέων εκμετάλλευσης αεροσκαφών που ασκούσαν αεροπορική δραστηριότητα του παραρτήματος I της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου την 1η Ιανουαρίου 2006 ή μετά την ημερομηνία αυτή, στον οποίο προσδιορίζεται το εντεταλμένο κράτος μέλος για κάθε φορέα εκμετάλλευσης, όσον αφορά την επέκταση του συστήματος εμπορίας εκπομπών της Ένωσης σε χώρες ΕΟΧ-ΕΖΕΣ
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 18α παράγραφος 3 στοιχείο α),
Εκτιμώντας τα ακόλουθα:
(1)
Η οδηγία 2008/101/ΕΚ του Ευρωπαϊκού Κοινοβουλίου και του Συμβουλίου (2) τροποποίησε την οδηγία 2003/87/ΕΚ, για να περιληφθούν οι αερομεταφορές στο σύστημα εμπορίας δικαιωμάτων εκπομπής των αερίων θερμοκηπίου στην Ευρωπαϊκή Ένωση.
(2)
Ο κανονισμός (ΕΚ) αριθ. 748/2009 της Επιτροπής (3) θεσπίζει κατάλογο φορέων εκμετάλλευσης αεροσκαφών οι οποίοι είχαν αεροπορική δραστηριότητα κατά την έννοια του παραρτήματος Ι της οδηγίας 2003/87/ΕΚ, την ή μετά την 1η Ιανουαρίου 2006.
(3)
Ο κατάλογος έχει ως στόχο να μειωθεί η διοικητική επιβάρυνση των φορέων εκμετάλλευσης αεροσκαφών διευκρινίζοντας το αρμόδιο κράτος μέλος που αναλαμβάνει τη ρύθμιση εκάστου εξ αυτών.
(4)
Η ένταξη στο σύστημα της Ένωσης για την εμπορία δικαιωμάτων εκπομπής εξαρτάται από την απόδοση της εκάστοτε αεροπορικής δραστηριότητας, όπως ορίζει το παράρτημα Ι της οδηγίας 2003/87/ΕΚ, και δεν εξαρτάται από τη συμπερίληψη στον κατάλογο των φορέων εκμετάλλευσης αεροσκαφών που θέσπισε η Επιτροπή βάσει του άρθρου 18α παράγραφος 3 της εν λόγω οδηγίας.
(5)
Η απόφαση 2009/339/ΕΚ της Επιτροπής, της 16ης Απριλίου 2009, για τροποποίηση της απόφασης 2007/589/ΕΚ με σκοπό την προσθήκη κατευθυντηρίων γραμμών όσον αφορά την παρακολούθηση των εκπομπών και των τονοχιλιομετρικών δεδομένων από αεροπορικές δραστηριότητες και την υποβολή σχετικής έκθεσης (4), ενσωματώθηκε στη συμφωνία για τον Ευρωπαϊκό Οικονομικό Χώρο, στις 4 Δεκεμβρίου 2009 με την απόφαση αριθ. 148/2009 της Μεικτής Επιτροπής του ΕΟΧ, σχετικά με την τροποποίηση του παραρτήματος XX (Περιβάλλον) της συμφωνίας για τον ΕΟΧ (5). Στόχος ήταν να εξασφαλιστεί η έγκαιρη έναρξη της παρακολούθησης από τους φορείς εκμετάλλευσης αεροσκαφών των αεροπορικών δραστηριοτήτων με χώρες ΕΟΧ-ΕΖΕΣ, ανάμεσα στις χώρες ΕΟΧ-ΕΖΕΣ, ή μεταξύ χωρών ΕΟΧ-ΕΖΕΣ και τρίτων χωρών εκτός ΕΟΧ.
(6)
Η οδηγία 2008/101/ΕΚ ενσωματώθηκε στη συμφωνία για τον Ευρωπαϊκό Οικονομικό Χώρο, με την απόφαση αριθ. 6/2011 της Μεικτής Επιτροπής του ΕΟΧ, της 1ης Απριλίου 2011, για την τροποποίηση του παραρτήματος ΧΧ (Περιβάλλον) της συμφωνίας για τον ΕΟΧ (6).
(7)
Η διεύρυνση των διατάξεων για την ένταξη της αεροπορίας στο σύστημα εμπορίας εκπομπών της Ένωσης ώστε να καλύπτουν και τις χώρες ΕΟΧ-ΕΖΕΣ, συνεπάγεται ότι θα πρέπει να λαμβάνονται υπόψη τα κριτήρια που προβλέπονται στο άρθρο 18α παράγραφος 1 της οδηγίας 2003/87/ΕΚ σχετικά με τον καθορισμό εντεταλμένου κράτους μέλους για έκαστο αερομεταφορέα. Συνεπώς, ορισμένοι φορείς εκμετάλλευσης αεροσκαφών θα πρέπει να ανατεθούν από διοικητική σκοπιά στις χώρες ΕΟΧ-ΕΖΕΣ.
(8)
Ο κανονισμός (ΕΚ) αριθ. 748/2006 πρέπει να τροποποιηθεί δεόντως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα του κανονισμού (ΕΚ) αριθ. 748/2009 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Απριλίου 2011.

Labels: 8
3
18
20